Trener Njukasla Rafael Benitez konačno je pružio šansu Aleksandru Mitoviću, a naš reprezentativac mu se odužio sa dva postignuta gola u pobedi nad Prestonom (6:0).

Foto: Profimedia Aleksandar Mitrović

U razgovoru za "Blic" Mitrogol nije krio oduševljenje.

- Posle dužeg perioda dobio sam šansu i iskoristio sam je. Golovi su mi veoma važni, pogotovo za samopouzdanje. Trener Benitez mi je čestitao posle utakmice na partiji, ali nije bilo dublje analize. Nadam se da je i selektor Muslin gledao meč - ističe Mitrović za "Blic".

Ovaj 22-godišnji napadač odličnom partijom "kupio" je navijače "svraka", koji su posle meča pevali čuvenu pesmu “Freed from desire” (Mitro's on fire) u njegovu čast.

- Prelepa atmosfera na "Sent Džejms parku" bila je tokom čitave utakmice, a kada sam čuo skandiranje nakon meča srce je htelo da iskoči iz grudi! Izuzetno prija kada te navijači vole, ma nemam reči kojima bih opisao zadovoljstvo. Zahvalan sam im na podršci i nadam se da ću nastaviti ovako. Želim da im se odužim golovima i dobrim partijama - rekao je Mitrović.

Posle drugog pogotka protiv Prestona, Aleksandar je “nagrađen” žutim kartonom zbog skidanja dresa.

- Jednostavno ne mogu da se suzdržim kada sam toliko srećan. To je jače od mene. Ne mislim da je dobro za moju karijeru da olako dobijam kartone, ali to sam ja - jasan je Mitrović.

(Luka Dumeljić)